याज्ञवल्क्यस्मृतिः/व्यवहाराध्यायः/दण्डपारुष्यप्रकरणम्
<table>		
		
<td><p>		
	असाक्षिकहते चिह्नैर्युक्तिभिश्चागमेन च   ।द्रष्टव्यो व्यवहारस्तु कूटचिह्नकृतो भयात् । । २.२१२  । ।	</p>
<td><p>		
	भस्मपङ्करजःस्पर्शे दण्डो दशपणः स्मृतः   ।अमेध्यपार्ष्णिनिष्ठ्यूत स्पर्शने द्विगुणस्ततः   । । २.२१३  । ।	</p>
<td><p>		
	समेष्वेवं परस्त्रीषु द्विगुणस्तूत्तमेषु च   ।हीनेष्वर्धदमो मोह मदादिभिरदण्डनम्  । । २.२१४  । ।	</p>
<td><p>		
	विप्रपीडाकरं छेद्यं अङ्गं अब्राह्मणस्य तु   ।उद्गूर्णे प्रथमो दण्डः संस्पर्शे तु तदर्धिकः   । । २.२१५  । ।	</p>
<td><p>		
	उद्गूर्णे हस्तपादे तु दशविंशतिकौ दमौ   ।परस्परं तु सर्वेषां शस्त्रे मध्यमसाहसः   । । २.२१६  । ।	</p>
<td><p>		
	पादकेशांशुककरोल् लुञ्चनेषु पणान्दश   ।पीडाकर्षांशुकावेष्ट पादाध्यासे शतं दमः   । । २.२१७  । ।	</p>
<td><p>		
	शोणितेन विना दुःखं कुर्वन्काष्ठादिभिर्नरः   ।द्वात्रिंशतं पणान्दण्ड्यो द्विगुणं दर्शनेऽसृजः   । । २.२१८  । ।	</p>
<td><p>		
	करपाददतो भङ्गे छेदने कर्णनासयोः   ।मध्यो दण्डो व्रणोद्भेदे मृतकल्पहते तथा   । । २.२१९  । ।	</p>
<td><p>		
	चेष्टाभोजनवाग्रोधे नेत्रादिप्रतिभेदने   ।कन्धराबाहुसक्थ्नां च भङ्गे मध्यमसाहसः   । । २.२२०  । ।	</p>
<td><p>		
	एकं घ्नतां बहूनां च यथोक्ताद्द्विगुणो दमः   ।कलहापहृतं देयं दण्डश्च द्विगुणस्ततः   । । २.२२१  । ।	</p>
<td><p>		
	दुःखं उत्पादयेद्यस्तु स समुत्थानजं व्ययम्  ।दाप्यो दण्डं च यो यस्मिन्कलहे समुदाहृतः   । । २.२२२  । ।	</p>
<td><p>		
	अभिघाते तथा छेदे भेदे कुड्यावपातने   ।पणान्दाप्यः पञ्च दश विंशतिं तद्व्ययं तथा   । । २.२२३  । ।	</p>
<td><p>		
	दुःखोत्पादि गृहे द्रव्यं क्षिपन्प्राणहरं तथा   ।षोडशाद्यः पणान्दाप्यो द्वितीयो मध्यमं दमम्  । । २.२२४  । ।	</p>
<td><p>		
	दुःखे च शोणितोत्पादे शाखाङ्गच्छेदने तथा   ।दण्डः क्षुद्रपशूनां तु द्विपणप्रभृतिः क्रमात् । । २.२२५  । ।	</p>
<td><p>		
	लिङ्गस्य छेदने मृत्यौ मध्यमो मूल्यं एव च   ।महापशूनां एतेषु स्थानेषु द्विगुणो दमः   । । २.२२६  । ।	</p>
<td><p>		
	प्ररोहिशाखिनां शाखा स्कन्धसर्वविदारणे   ।उपजीव्यद्रुमाणां च विंशतेर्द्विगुणो दमः   । । २.२२७  । ।	</p>
<td><p>		
	चैत्यश्मशानसीमासु पुण्यस्थाने सुरालये   ।जातद्रुमाणां द्विगुणो दमो वृक्षे च विश्रुते   । । २.२२८  । ।	</p>
<td><p>		
	गुल्मगुच्छक्षुपलता प्रतानौषधिवीरुधाम्  ।पूर्वस्मृतादर्धदण्डः स्थानेषूक्तेषु कर्तने   । । २.२२९  । ।	</p>
</table>